এমনটা যে হতে পারে, ১৯৬০ সালে তাঁর হাইপোথিসিসে সেটা প্রথম গাণিতিক ভাবে তুলে ধরেছিলেন বিশিষ্ট পদার্থবিদ জন বেল। যাকে ‘বেল থিওরেম’ও বলা হয়। কিন্তু এত দিন কিছুতেই তা হাতে-কলমে প্রমাণ করা যাচ্ছিল না। কিন্তু গত বছরের একেবারে শেষের দিকে বিজ্ঞান জার্নাল ‘ফিজিক্যাল রিভিউ লেটার্স’-এ প্রকাশিত একটি গবেষণাপত্র জানিয়েছে, ক্ষুদ্রাতিক্ষুদ্র কণা, কণিকাদের জগতেও ওই অবিশ্বাস্য ঘটনার হাতে-কলমে প্রমাণ মিলেছে। ‘স্ট্রং লুপহোল-ফ্রি টেস্ট অফ লোকাল রিয়্যালিজম’ শীর্ষক ওই গবেষণাপত্রে প্রধান দুই গবেষক কলোরাডোর ‘ন্যাশনাল ইনস্টিটিউট অফ স্ট্যান্ডার্ডস অ্যান্ড টেকনোলজি’র পদার্থবিদ ক্রিস্টার শ্যালম ও পাসাডেনায় নাসার জেট প্রোপালসান ল্যাবরেটরির বিজ্ঞানী ফ্রান্সেসকো মার্সিলি জানিয়েছেন, ‘‘সরাসরি মহাকর্ষীয় তরঙ্গের হদিশ মেলায় যেমন সাধারণ আপেক্ষিকতাবাদ ‘অগ্নিপরীক্ষা’য় পাশ করে গেল ১০০ বছর পর, তেমনই একুশ শতকের দ্বিতীয় দশকে প্রমাণিত হওয়া ক্ষুদ্রাতিক্ষুদ্র কণা-রাজ্যের এই এনট্যাঙ্গেলমেন্ট এটাও দেখিয়ে দিল, এই ব্রহ্মাণ্ডে এমন ঘটনাও ঘটে, যা আইনস্টাইনের পক্ষে কোনও দিন মেনে নেওয়া সম্ভব হয়নি।’’